“ઇ જેને તમે જોતા’તા ઇ અમારો નાનકો, નામ “કાનો” અને ઓલી એની મા અને ફૈ” તેમણે મને કહ્યું અને એનું નામ કાનો છે એ સાંભળી કોણ જાણે હું ખૂબ ખુશ થઇ ગયો, મેં તેને તેડી લીધો, જો કે અજાણ્યા પાસે જવાનો સંકોચ તેના મુખ પર સ્પષ્ટ હતો પણ તે રડ્યો નહીં. બપોરે માયાભાઇ માવો લેવા ગયા ત્યારે મારા માટે ચોકલેટ લેતા આવેલા એ ખીસામાં પડી રહેલી, એ મેં તેને આપી પણ એ ચોકલેટને આશ્ચર્યથી જોઇ રહ્યો. તેના દાદા કહે, એને હજી ચોકલેટની કે વેફરની ખબર પડતી નથ. ઇ ને દૂધ કે ચા ગમે એટલી આપો, ઇ પી જાહે.” મેં વહાલથી તેને ચૂમી લીધો. વડીલને માથે સરસ ફાળીયુ હતું. મેં તેમને એ ફાળીયા વિશે પૂછ્યું.